Tnejn arrestati b'rabta ma' serqa fuq anzjana Żewġt irġiel, ta' 35 sena li joqgħod il-Marsa u ta' 31 sena li joqgħod ir-Rabat, qegħdin jinżammu arrestati b'rabta ma' serqa li saret ilbieraħ wara nofsinhar fuq mara ta' 84 sena. Kienu xi s-1:00 p.m, meta l-Pulizija ġew infurmati li anzjana ġiet attakkata u misruqa minn xi persuni waqt li kienet miexja fi Triq Dawret il-Gżejjer, il-Qawra. L-anzjana sofriet ġrieħi ħfief. Mill-investigazzjonijiet li saru rriżulta li ż-żewġt irġiel kienu f'karozza li waqfet ħdejn l-anzjana. Minnha niżel il-passiġġier, ir-raġel ta' 35 sena u attakka lill-mara. Iżda huwa nżamm minn xi nies li raw x'ġara, sakemm waslu l-Pulizija u ġie arrestat. Irriżulta li l-allegat kompliċi telaq minn fuq il-post bil-karozza, iżda ġie identifikat ftit wara. Ir- raġel ta' 31 sena kien arrestat aktar tard filgħaxija, fir-Rabat. Iż-żewġ persuni qegħdin jinżammu fil-lock-up tal-Pulizija fil-Kwartieri Ġenerali, il-Furjana. L- investigazzjonjiet, immexxija mill-Pulizija mill-Iskwadra tar-Reati Maġġuri, flimkien mal- Pulizija tad-Distrett tal-Qawra, għadhom għaddejjin.